Liste over utmerkelser og prisnominasjoner tildelt Kate Winslet

Liste over utmerkelser og prisnominasjoner tildelt Kate Winslet omfatter tildelinger av og nominasjoner til 11 amerikanske og én britisk filmpris.

Kate Winslet (født 1975) er en engelsk skuespillerinne som hadde sin spillefilmdebut i rollen som Juliet Hulme i dramafilmen Sorte engler (1994). I løpet av 1990-årene spilte hun blant andre Marianne Dashwood i Fornuft og følelser (1995), Sue Bridehead i Jude (1996), Ofelia i Hamlet (1996), Rose DeWitt Bukater i Titanic (1997) og Ruth Barron i Holy Smoke (1999). Hun vant en Screen Actors Guild Award og en BAFTA-pris for rolleskildringen i Fornuft og følelser, og ble nominert til Golden Globe og Oscar for beste kvinnelige hovedrolle for rolletolkningen i Titanic. Det var dessuten sistnevnte som ga henne en internasjonal kjendisstatus.

På 2000-tallet spilte hun i filmer som Quills (2000), Enigma (2001), Iris (2001), Evig solskinn i et plettfritt sinn (2004), Finding Neverland (2004), Romance & Cigarettes (2005), Som små barn (2006), Nedenom og hjem igjen (2006), The Holiday (2006), The Reader (2008) og Revolutionary Road (2008). Winslet ble Oscar-nominert for rolletolkningene sine i Iris, Evig solskinn i et plettfritt sinn, Som små barn og The Reader, og vant statuetten for sistnevnte. Under den 66. Golden Globe-utdelingen ble hun i tillegg den tredje skuespillerinnen i filmhistorien til å vinne en pris for beste kvinnelige hovedrolle og beste kvinnelige birolle på samme kveld; hun vant for både The Reader (beste birolle) og Revolutionary Road (beste hovedrolle).

I 2011 spilte hun i dramafilmen Contagion og komedien Blodig alvor – Carnage; for sistnevnte rolle ble hun nominert til en Golden Globe og en Satellite Award. Hun ble nominert til en ny Golden Globe i 2013 for rolletolkningen i dramafilmen Sensommerdager. I 2014 og 2015 spilte hun skurken Jeanine Mathews i eventyrfilmene Divergent og Insurgent; for begge filmene ble hun nominert til en Teen Choice Award for beste skurk. Hun ble nominert til flere bransjepriser (blant annet en Oscar) og vant nye BAFTA- og Golden Globe-priser for rolleskildringen i Steve Jobs (2015). Winslet har også spilt i krimfilmen Triple 9 (2016).

Utenfor filmbransjen har Winslet blitt nominert to ganger til Primetime Emmy Awards for innsatsen i komedieserien Extras (2006) og miniserien Mildred Pierce (2011); hun vant statuetten for sistnevnte. For samme rolle vant hun også en Golden Globe, en Satellite Award og en Screen Actors Guild Award. Winslet vant i tillegg en Grammy Award i 2000 for å ha bidratt på lydboken Listen to the Storyteller, og i 2011 vant hun Yo Dona-prisen for arbeidet med den ideelle organisasjonen Golden Hat.. I 2012 ble Winslet utnevnt til kommandør (CBE) av den britiske imperieordenen for arbeidet sitt i skuespillerkunsten, og i 2014 ble hun tildelt en stjerne på Hollywood Walk of Fame. Hun har også vunnet en ærescésar, og fikk i 2011 en voksstatue på Madame Tussauds.

Liste

Fotnoter

Se også 
 Kate Winslets filmografi

Referanser

Eksterne lenker 
  Priser tildelt Kate Winslet hos Internet Movie Database

Winslet, Kate
Kate Winslet